(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Luxembursku odporúčania v kontexte európskeho semestra. Rada konkrétne odporúčala i) prijať všetky potrebné opatrenia na účinné riešenie pandémie, posilnenie hospodárstva a podporu následného oživenia, a keď to hospodárske podmienky umožnia, realizovať fiškálne politiky zamerané na dosiahnutie obozretných strednodobých fiškálnych pozícií a zabezpečenie udržateľnosti dlhovej služby pri súčasnom zvyšovaní miery investícií; zlepšiť odolnosť systému zdravotnej starostlivosti zabezpečením primeranej dostupnosti zdravotníckych pracovníkov a urýchliť reformy na zlepšenie riadenia systému zdravotnej starostlivosti a elektronického zdravotníctva; ii) zmierniť vplyv krízy na zamestnanosť s osobitným dôrazom na ľudí, ktorí sa nachádzajú v zložitej situácii na trhu práce; iii) zabezpečiť účinné vykonávanie opatrení na podporu likvidity podnikov, najmä malých a stredných podnikov a samostatne zárobkovo činných osôb, prednostne realizovať pripravené verejné investičné projekty, podporiť investície súkromného sektora, aby sa podporilo oživenie hospodárstva, zamerať investície na zelenú a digitálnu transformáciu, najmä na udržateľnú dopravu a budovy, čistú a efektívnu výrobu a využívanie energie, a tak prispieť k postupnej dekarbonizácii hospodárstva, ako aj podporovať inovácie a digitalizáciu najmä v podnikateľskom sektore; iv) zabezpečiť účinný dohľad a presadzovanie rámca pre boj proti praniu špinavých peňazí, pokiaľ ide o osoby poskytujúce služby správy zvereného majetku alebo služby pre obchodné spoločnosti a investičné služby, ako aj zintenzívniť opatrenia zamerané na riešenie tých prvkov daňového systému, ktoré umožňujú agresívne daňové plánovanie, najmä v oblasti odchádzajúcich platieb. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa prijatia všetkých opatrení potrebných na účinné riešenie pandémie, udržanie hospodárstva a podporu následného oživenia v súlade so všeobecnou únikovou doložkou bolo v plnej miere vykonané. Podstatný pokrok sa dosiahol v súvislosti s odporúčaním týkajúcim sa podpory likvidity podnikov a odporúčaním prednostne realizovať pripravené verejné investičné projekty, aby sa podporilo oživenie hospodárstva

(8)Luxembursko v pláne obnovy a odolnosti prezentuje širokú škálu investícií a reforiem. Okrem toho Luxembursko plánuje doplniť podporu poskytnutú na základe nariadenia (EÚ) 2021/241 využitím doplňujúcich finančných prostriedkov z vnútroštátnych zdrojov na implementáciu investícií a reforiem zahrnutých v pláne. Táto štruktúra, v ktorej sa počíta s doplňujúcimi finančnými prostriedkami z vnútroštátnych zdrojov, umožňuje Luxembursku zahrnúť opatrenia, ktoré primerane prispejú ku všetkým šiestim pilierom podľa článku 3 uvedeného nariadenia, aj napriek obmedzenej maximálnej výške finančného príspevku.

(9)Luxembursko kladie pri výbere opatrení veľký dôraz na zelenú a digitálnu transformáciu, keďže príspevok na oblasť klímy predstavuje 60,9 % a na digitálnu oblasť 31,6 %, čo je výrazne nad príslušnými minimálnymi úrovňami pridelených prostriedkov, t. j. 37 % a 20 %. Komponenty plánu obnovy a odolnosti venované ekológii sú zároveň vo všeobecnosti v súlade s národným energetickým a klimatickým plánom Luxemburska, pričom niektoré projekty navrhované v pláne sú takisto súčasťou širších stratégií, ako je napríklad projekt zameraný na vedomostnú ekonomiku. Plán obnovy a odolnosti má aj relatívne silný sociálny rozmer (zručnosti, zdravie a bývanie), čím sa zvyšuje hospodárska, sociálna a územná súdržnosť.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(10)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných Luxembursku vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(11)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Luxemburska, a to bez ohľadu na skutočnosť, že Luxembursko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky.

(12)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Luxembursku v rámci európskeho semestra v rokoch 2019 a 2020 a ktoré sa týkajú i) politík trhu práce (riešenie nesúladu medzi ponúkanými a požadovanými zručnosťami, zvýšenie zamestnateľnosti starších pracovníkov); ii) odolnosti systému zdravotnej starostlivosti; iii) väčšej dostupnosti bývania; iv) zelenej transformácie (investície do výroby energie z obnoviteľných zdrojov, udržateľnej dopravy a ochrany životného prostredia a biodiverzity); v) digitálnej transformácie (zlepšenie pripojiteľnosti a digitálnych zručností obyvateľstva a podpora digitalizácie podnikov a verejnej správy); vi) účinného dohľadu nad rámcom boja proti praniu špinavých peňazí a jeho presadzovania.

(13)Hlavný prínos k rozvoju zručností predstavujú investície do programov odbornej prípravy pre uchádzačov o zamestnanie a pracovníkov zamestnaných v režime skráteného pracovného času. Uvedené programy odbornej prípravy by mali prispieť aj k zmierneniu vplyvu krízy na zamestnanosť. Plán takisto obsahuje doplňujúcu reformu, ktorou by sa mali navrhnúť ďalšie programy odbornej prípravy pre najsľubnejšie pracovné profily.

(14)Očakáva sa, že odolnosť a riadenie systému zdravotnej starostlivosti sa posilnia reformami a investíciami zameranými na riešenie niektorých štrukturálnych problémov v luxemburskom zdravotníctve, ako je nedostatok zdravotníckych pracovníkov a potreba zvýšiť účinnosť systému zdravotnej starostlivosti, najmä prostredníctvom jeho digitalizácie. Reforma zacielená na prepracovanie právnych predpisov v oblasti kompetencií viacerých zdravotníckych pracovníkov by mala zvýšiť príťažlivosť zdravotníckych povolaní a mala by byť reakciou na nedostatok praktikov v kontexte rastúceho dopytu po starostlivosti. Investície by takisto mali pomôcť rozvíjať digitalizáciu zdravotníctva, konkrétne jeho interoperabilitu. Jednotný digitálny register pre zdravotnícke povolania by mal umožniť spravovať údaje o zdravotníckych pracovníkoch v Luxembursku, čo umožní pripravovať krátkodobé až strednodobé demografické prognózy a lepšie určiť potrebu lekárov podľa odbornosti a geografických oblastí. Malo by to prispieť k predvídaniu nedostatku odborníkov. Ďalším spôsobom, ako obmedziť tlak na zdravotníckych pracovníkov a zároveň znížiť potrebu fyzického cestovania v kontexte pandémie COVID-19, je rozvoj konzultácií na diaľku.

(15)Plán obnovy a odolnosti by mal prispieť k zvýšeniu udržateľnosti dopravy. Zahŕňa reformu na podporu nákupu vozidiel s nulovými alebo nízkymi emisiami obstarávateľskými orgánmi a subjektmi, ako aj investíciu do ďalšieho zavádzania siete nabíjacích staníc pre elektrické vozidlá v celej krajine.

(16)Ochrana prírodného prostredia a biodiverzity sa realizuje opatreniami, ktoré nabádajú obce, aby investovali do skvalitnenia prírodného prostredia a zlepšenia stavu biodiverzity v mestských, otvorených, vodných a lesných oblastiach.

(17)Prostredníctvom investícií a reforiem by sa malo podporiť zvýšenie ponuky bývania, najmä zintenzívnením stimulov a odstránením prekážok pri výstavbe. Na základe legislatívneho prepracovania Paktu v oblasti bývania by sa mali obce motivovať k vytváraniu cenovo dostupného bývania. Výrobou energie z obnoviteľných zdrojov v rámci investičného projektu Neischmelz by sa malo podporiť vybudovanie novej obytnej štvrte a zároveň prispieť k čistej výrobe energie.

(18)Plán obnovy a odolnosti zahŕňa investície do digitalizácie a inovácií a slúži na podporu digitálnej transformácie. Na rozvoj digitálnych zručností sa kladie dôraz v rámci programov odbornej prípravy FutureSkills (Budúce zručnosti) a Digital Skills (Digitálne zručnosti). Digitalizáciu zdravotnej starostlivosti by mali podporiť investície do interoperabilného digitálneho registra zdravotníckych pracovníkov a telemedicíny. Opatrenia na podporu hospodárstva založeného na údajoch by mali posilniť bezpečnosť osobných údajov zavedením vysoko inovačných ultrabezpečných kvantových komunikačných riešení. Prostredníctvom digitalizácie a zlepšovaním interoperability by sa mala zvýšiť efektívnosť a účinnosť verejnej správy a jej služieb.

(19)Súčasťou plánu je aj viacero reforiem zaisťujúcich splnenie odporúčania pre danú krajinu, v ktorom sa Luxembursko vyzýva, aby zabezpečilo účinný dohľad a presadzovanie rámca pre boj proti praniu špinavých peňazí, pokiaľ ide o osoby poskytujúce služby správy zvereného majetku alebo služby pre obchodné spoločnosti a investičné služby. Účelom týchto reforiem je posilniť rámec boja proti praniu špinavých peňazí a jeho presadzovanie, lepšie využívať údaje o právnických osobách zapísané v registroch, lepšie pochopiť riziká prania špinavých peňazí a financovania terorizmu ako základ pre cielené zmierňujúce opatrenia, ako aj objasniť príslušné sankcie. Okrem toho sa preskúma režim uplatniteľný na poskytovateľov služieb správy zvereného majetku alebo služieb pre obchodné spoločnosti a úpravou príslušných právnych predpisov sa posilní.

(20)Plán zahŕňa legislatívne opatrenie, ktorým sa zakazuje uplatňovať odpočítateľnosť licenčných poplatkov a úrokových platieb odchádzajúcich do nespolupracujúcich daňových jurisdikcií a ktoré nadobudlo účinnosť 1. marca 2021. Toto opatrenie však zodpovedá plneniu dohody prijatej na úrovni Rady EÚ v decembri 2019, ktorá sa vzťahuje na všetky členské štáty bez ohľadu na to, či im v kontexte európskeho semestra bolo adresované odporúčanie riešiť otázku agresívneho daňového plánovania.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(21)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Luxemburska, čo sa dosiahne prostredníctvom dobre fungujúceho vnútorného trhu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(22)Zo simulácií útvarov Komisie vyplýva, že plán má potenciál zvýšiť do roku 2026 HDP Luxemburska o 0,5 % až 0,8 %. Plán obnovy a odolnosti obsahuje značný počet reforiem a investícií, ktorými sa bude riešiť vplyv krízy, posilní sa rastový potenciál Luxemburska, ako aj jeho ekonomická, sociálna a inštitucionálna odolnosť. Očakáva sa, že investície a reformy plánu podporia obnovu v súlade so zelenou a s digitálnou transformáciou. Mali by prispieť aj k riešeniu pretrvávajúceho nedostatku kvalifikovanej pracovnej sily, ktorý predstavuje obmedzujúci faktor pre rast a investície, najmä v oblasti informačných a komunikačných technológií a zdravia. Plán konkrétne obsahuje niekoľko opatrení týkajúcich sa poskytovania programov kontinuálneho online vzdelávania pre uchádzačov o zamestnanie určených na rozvoj digitálnych a iných zručností orientovaných na budúcnosť, ktoré vypracovala zreformovaná agentúra pre rozvoj zamestnanosti (ADEM) s cieľom zvýšiť pracovné príležitosti. Očakáva sa, že ďalšie opatrenia širšej stratégie digitálnej správy pomôžu presadiť digitálnu integráciu v súkromnom sektore, a to najmä upriamením pozornosti na používateľskú skúsenosť. Opatreniami uvedenými v pláne sa podporuje aj lepšia dostupnosť bývania, ekologickejšie a efektívnejšie systémy dopravy a lepšia dostupnosť a kvalita systému zdravotnej starostlivosti.

(23)V pláne obnovy a odolnosti sa predpokladajú významné investície do riešenia sociálnych výziev a zlepšenia sociálnej súdržnosti, ako aj integrácia zraniteľných skupín. Jedno opatrenie v pláne konkrétne zahŕňa cieľ týkajúci sa účasti starších pracovníkov, aby sa tak podporila ich účasť na trhu práce a uľahčila integrácia ľudí, ktorým s vyššou pravdepodobnosťou môžu chýbať v súčasnosti potrebné digitálne zručnosti, do trhu práce. Plán sa zameriava na splnenie jedného z hlavných cieľov EÚ do roku 2030 v rámci akčného plánu na realizáciu Európskeho piliera sociálnych práv, a to konkrétne dosiahnuť, aby sa do roku 2030 na odbornej príprave každoročne zúčastňovalo aspoň 60 % všetkých dospelých. Okrem toho sa očakáva, že investície v pláne určené na posilnenie systému zdravotnej starostlivosti budú prospešné pre najzraniteľnejšie osoby. Malo by to prispieť aj k vykonávaniu Európskeho piliera sociálnych práv a k sociálnej súdržnosti prostredníctvom zvýšenia dostupnosti zdravotnej starostlivosti v oblastiach, kde je prístup k nej nedostatočný.

Zásada „výrazne nenarušiť“

(24)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).